पणजीः 2023 तला सुटयांची वळेरी सामान्य प्रशासन विभागान जारी केल्या. फुडल्या वर्सा 17 भौशीक तशेंच 2 विशेश सुटयो आसात. तशेंच 22 प्रतिबंधीत सुटयो आसात. विभागाची अवर सचीव शैला भोसले हांणी हें कॅलेंडर जारी केलां.
 राज्यांतलीं सगळीं सरकारी कार्यालयां ह्या काळांत बंद आसतलीं. विशेश सुटयांच्या दिसा मात शेनवार आनी आयतार सोडल्यार कार्यालयां सुरू आसतलीं. मात कर्मचाऱ्यांक बदली सुटी घेवपाक मेळटली, अशें ह्या परिपत्रकांत म्हणलां.
 प्रजासत्ताक आनी स्वातंत्र्य दीस ह्या राश्ट्रीय सणांचो सुटयां मदीं आस्पाव आसा. तशेंच गोंय मुक्ती दिसाची सुटी आसा. ते भायर होळी, संवसार पाडवो, गूड फ्रायडे, डॉ. बाबासाहेब आंबेडकर जयंती, चवथ, गणेश जयंती, दोनूय ईद, कामगार दीस, दसरो, दिवाळी, सेंट फ्रांसीस झेवियर फेस्त आनी नातलां ह्या दिसांक सुटी मेळटली. तशेंच म्हाशिवरात्र आनी मोहम्मद पैगंबर हांचे जयंतीक विशेश सुटी आसतली. ताचे बदला बदली सुटी घेवपाक मेळटली.
 राष्ट्रीय सणांच्या दिसा तशेंच चवथ, गणेश जयंती, कामदार दीस, डॉ. बाबासाहेब आंबेडकार जयंती, दिवाळी, गोंय मुक्ती दीस आनी नातलां ह्यो वेवसायीक सुटयो आसतल्यो. तशेंच सगळ्या भौशीक सुटयां सयत 1 एप्रील अर्थीक वर्साची अखेर जातकच सगळ्यो बँको बंद आसतल्यो. नव्या वर्साचो पयलो दीस, मकरसंक्रांत, सें जोसेफ वाझ फेस्त, गुरू रवीदास जयंती, शिवजयंती, रामनम, महावीर जयंती, वैशाखी, माँडी थर्सडे, बुद्ध पुनव, सॅक्रीट हार्ट ऑफ जेसूस फेस्त, मोहरम, ओणम, रक्षाबंधन, अश्टम, हरितालिका, ऑल सोल्स डे, गोवर्धन पुजा, भाऊबीज, गुरू तेग बहादूर मार्टीडम जे, गुरु नानक जयंती, मेरी इम्यॅकुलेट फेस्त ह्या दिसा प्रतिबंधीत सुटयो आसात.
 पोरणें गोंयच्या सेंट झेवियर्स चर्चीचें फेस्त हें गोंयांतलें सगल्यांत व्हडलें फेस्त अशें मानतात. दर वर्सां तें 3 डिसेंबराक मनयतात. मात 2023 त तें 4 डिसेंबराक मनयतले. 3 डिसेंबराक आयतार आयला. तो म्हयन्याचो पयलो आयतार आसा. नातलां आदीं चार आयतार फेस्त मनयनात. हे खातीर हें फेस्त सोमारा मनयतले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 